SQ  นิวไฮตั้งแต่เข้าตลาดฯ คาดเก็งฯได้งานเหมืองแม่เมาะ 9 โบรกฯแนะซื้อเป้าสูงเกิน 7 บ.
SQ  นิวไฮตั้งแต่เข้าตลาดฯ คาดเก็งฯได้งานเหมืองแม่เมาะ 9 รู้ผลสิ้นเดือนต.ค.หรือต้นเดือนพ.ย. ฟาก 2 โบรกฯดังแนะซื้อชูเป้าสูงเกิน 7 บ.
12 ต.ค. 2560

 
ผู้สื่อข่าวรายงานว่า บริษัท สหกลอิควิปเมนท์ จำกัด (มหาชน) หรือ SQ ณ เวลา 11.11 น. อยู่ที่ระดับ 6.75 บาท บวก 0.35 บาท หรือ 5.47% ด้วยมูลค่าซื้อขาย 296.89 ล้านบาท ราคาหุ้นปรับตัวสูงสุดนับตั้งแต่เข้าตลาดฯเมื่อวันที่ 26 ต.ค.2559 คาดนักลงทุนเก็งกำไรได้งานประมูลเหมืองแม่เมาะ 9 ซึ่งจะรู้ผลภายในสิ้นเดือนต.ค.หรือต้นเดือนพ.ย.นี้

นายศาศวัต ศิริสรรพ์ ประธานเจ้าหน้าที่บริหาร บริษัท สหกลอิควิปเมนท์ จำกัด (มหาชน) หรือ SQ เปิดเผยว่า ขณะนี้บริษัทอยู่ระหว่างรอผลการประมูลงานเหมืองแม่เมาะในโครงการที่ 9 มูลค่าประมาณ 40,000 ล้านบาท โดยจะรู้ผลประมูลภายในสิ้นเดือนตุลาคมนี้ หรือต้นเดือนพฤศจิกายน 2560
ทั้งนี้ บริษัทมีความมั่นใจจะสามารถคว้างานโครงการดังกล่าวได้ หลังจากที่ได้ยื่นเสนอราคาประมูลไปแล้ว เนื่องจากบริษัทเป็นผู้เชี่ยวชาญในงานดังกล่าว โดยหากบริษัทได้รับงานดังกล่าวจะส่งผลให้มูลค่างานในมือ (Backlog) เพิ่มขึ้นเป็นประมาณ 76,000 ล้านบาท จากเดิมที่บริษัทมีงานในมือที่ทยอยส่งมอบอยู่ที่ 36,000 ล้านบาท ซึ่งถือว่าสูงสุดเป็นประวัติการณ์
นอกจากนี้ บริษัทอยู่ระหว่างการเตรียมความพร้อมเข้าดำเนินการ เพื่อรับงานในโครงการเหมืองแร่โปแตชที่จังหวัดชัยภูมิ ซึ่งขณะนี้อยู่ระหว่างรอการพิจารณาอนุมัติ และกระบวนการทำงานจากบริษัท อาเซียน โปแตช ชัยภูมิ จำกัด (มหาชน) เบื้องต้นยังไม่สามารถบอกได้ว่าจะได้ข้อสรุปเมื่อไหร่ รวมถึงมีโอกาสได้รับงานเพิ่มเติมจากโครงการเหมืองหงสาที่สปป.ลาว หลังจากที่ก่อนหน้านี้ได้รับงานดังกล่าวไปแล้ว จำนวน 10,338 ล้านบาท
ส่วนกรณีที่บริษัทมีแผนงานที่จะทำการติดตั้งเครื่องจักรขนาดใหญ่ และจะเริ่มกระบวนการผลิตโครงการเหมืองแม่เมาะ 8 ได้ภายในไตรมาส 4/60 ซึ่งหากสามารถดำเนินการได้แล้วนั้น จะส่งผลดีให้บริษัทสามารถส่งมอบงานได้รวดเร็ว และมีจำนวนเยอะขึ้น จึงทำให้ผลประกอบการของบริษัทในปี 2560 จะเติบโตอย่างมีนัยสำคัญ ขณะเดียวกันจะส่งผลชัดเจนได้ภายในช่วงตั้งแต่แต่ปี 2561 เป็นต้นไป
ขณะที่แนวโน้มผลการดำเนินงานในงวดไตรมาส 3/60 ยอมรับว่าจะมีผลการดำเนินงานที่ต่ำที่สุดในรอบปี 2560 และมีโอกาสจะต่ำกว่าช่วงเดียวกันของปีก่อน เนื่องจากไตรมาส 3/60 ของปีนี้ถือว่าเป็นช่วงที่มีฤดูฝนที่ยาวนานกว่าปกติ รวมถึงมีปริมาณฝนตกหนักจึงกระทบต่อการดำเนินงาน อย่างไรก็ตามเชื่อว่าในไตรมาส 4/60 จะสามารถพลิกกลับมาฟื้นตัวได้ในสภาวะปกติ
 
บล.เคจีไอ (ประเทศไทย) ระบุในบทวิเคราะห์ว่า SQ มีลุ้นที่จะได้รับงานประมูลในโครงการแม่เมาะ 9 ซึ่งเป็นโครงการที่มีมูลค่าสูงถึง 3 หมื่นล้านบาท คาดว่าจะรู้ผลประมูลในช่วงไตรมาส 4/60 และหาก SQ ชนะประมูลงานก็จะส่งผลบวกต่อ Backlog ที่จะเพิ่มขึ้นอีก 78% จากระดับ 3.6 หมื่นล้านบาทในปัจจุบัน ขณะที่ Backlog ที่มีอยู่ในปัจจุบันสามารถรองรับงานได้อีก 10 ปี เป็นปัจจัยหนุนการเติบโตในอนาคต
หลังจากที่ผลการดำเนินงานในครึ่งปีแรกของปีนี้ออกมามีกำไรสุทธิที่ค่อนข้างมากใกล้เคียงประมาณการณ์เดิม 403 ล้านบาท ซึ่งบริษัทมีกำไรในครึ่งปีแรกอยู่ที่ 391 ล้านบาท ทำให้ได้ปรับประมาณการณ์กำไรในปีนี้เพิ่มเป็น 469 ล้านบาท แต่มองว่าแนวโน้มผลการดำเนินงานในครึ่งปีหลังจะอ่อนตัวลงจากครึ่งปีแรก เนื่องจากรับรู้รายได้งานขุดดินโครงการแม่เมาะ 8 เข้ามามากแล้ว ทำให้จะมีรายได้จากงานดังกล่าวในช่วงครึ่งปีหลังลดลงอย่างมาก แต่จะมีรายได้จากโครงการหงสาที่มีการขุดดินเพิ่ม และมีงานใหม่ที่เป็นการขุดขนถ่านหินเพิ่มเข้ามาอีกในครึ่งปีหลังของปีนี้แนะนำซื้อราคาเป้าหมาย 7.40 บาท
 
บล.เมย์แบงก์ กิมเอ็ง (ประเทศไทย) ระบุในบทวิเคราะห์ว่า ได้ปรับประมาณการกำไรของ SQ ในปีนี้เพิ่มขึ้นเป็น 518 ล้านบาท จากเดิมที่คาดว่าอยู่ที่ 450 ล้านบาท หลังจากผลการดำเนินงานในครึ่งปีแรกมีกำไรเพิ่มขึ้นมากอย่างโดดเด่นมาที่ระดับ 391 ล้านบาท เข้าใกล้ประมาณการกำไรทั้งปี 60 โดยกำไรในช่วงครึ่งแรกของปีนี้ เติบโตมาจากแรงหนุนของงานขุดขนดินในโครงการแม่เมาะ 8
อย่างไรก็ตาม มองว่ากำไรของ SQ ในครึ่งปีหลังจะลดลงจากครึ่งปีแรกค่อนข้างมาก เพราะโครงการแม่เมาะ 8 มีการขุดขนดินในครึ่งปีหลังน้อยลง แต่ยังมีรายได้ที่เข้ามาจากโครงการแม่เมาะ 7 และโครงการหงสา แต่ไม่ได้มีผลผลักดันต่อภาพรวมของผลการดำเนินงานช่วงครึ่งปีหลังได้อย่างมีนัยสำคัญ
ทั้งนี้ ความน่าสนใจของ SQ มาจากมูลค่างานในมือ ที่มากถึง 3.6 หมื่นล้านบาท จะสามารถรองรับรายได้ไปอีก 9-10 ปี รวมถึงศักยภาพของการได้รับงานใหม่ในอนาคตที่จะทยอยเข้ามาอย่างต่อเนื่อง แนะนำซื้อราคาเป้าหมาย 7.20 บาท